**3. A vészkorszak elszenvedői és a holokauszt áldozatai**

*Meg vagyok én is jelölve. A bélyeg,*

*amit viseltek ti melleteken,*

*ahányszor látom, forró foltot éget*

*a homlokomra: az én szégyenem!*

*Mindenkié, csak ép nem a tiétek!*

*Az a rongy (vagy az a kitüntetés)*

*lekerül egy-kettőre a ruháról.*

*Tudom helyén seb fog maradni és*

*csak akkor fáj majd: mélyéig kitárul!*

*De lesz gyógyulás és lesz pihenés.*

*(Illyés Gyula: Szégyen-bélyeg)*

**3.1.** **A hőgyészi gettóból Kaposváron át Auschwitzba (II. kötet)**

1944. május 12-én, pénteken a Simontornyán élt zsidó származású polgárokat a hőgyészi gettóba vitték. ***„…57 személy állt glédában batyuval a hátán az akkori piactéren. A kövezetről egy kisebb kiváncsi csoport száján gúnydal és megvető pillantások. Előálltak a szekerek.***”[[1]](#footnote-1)

Bár a számításaim szerint 65-en kerültek Hőgyészre, de lehet, hogy Sugár Györgynek van igaza, s később vittek el még nyolc személyt.

A 18 kijelölt épületben összesen 483 főt helyeztek el. A simontornyaiakon kívül idekerültek még Gyönk, Hőgyész, Szárazd, Kölesd, Udvari, Némedi, Miszla, Pálfa, Felsőnána, Varsád, Hidegkút zsidó származású lakói. A gettó a Paprikahegy utca sarkán álló Ranschburg háztól a Fő utcával párhuzamos Kalaznói utcában volt. Emellett még a paplakot és a zsinagóga épületét jelölték ki gettónak.

Egy auschwitzi túlélő, Váradiné Einhorn Ágnes mesélt a gettó életéről. Az akkor 15 éves bakfis leány ki-kiszökött a gettóból, hogy cérnát, gombot, patentot vásároljon, ugyanis a gettóban praktikus ruhadarabokat készítettek, átalakították a meglévőket. Ha valami kellett, nem pénzért vásároltak, hanem gyapjúért cserélték el.

Egyszer a munkaszolgálaton lévő apukájuknak is küldhettek csomagot. Készítettek neki gyapjúból kötött hósapkát, érmelegítőt, sálat és kesztyűt. A gettóba bevitt gyapjúból minden gyermeknek kötöttek tutyit.

Ő édesanyjával és testvérével a paplakban kapott elhelyezést. Ott volt a rituális fürdő is, ahol a gettó lakói külön beosztás szerint rendszeresen tudtak tisztálkodni. A betegek számára a templom földszintjén jelöltek ki helyet, s természetesen ápolták őket.

Az orvosokat egyébként csak az utolsó napokban hozták be a gettóba. Többen közülük öngyilkosságot akartak elkövetni, így egy-egy orvosra és családjára ők ügyeltek, nehogy öngyilkosságot kövessenek el.

Az 1944. májusi és júniusi közegészségügyi jelentésekből tudható meg, hogy a gettók ***„állandó orvosi ellenőrzés alatt állanak és a közegészségügyi követelményeket, köztisztasági szabályokat pontosan betartják.”*** Ugyancsak itt olvasható, megerősítve a visszaemlékező szavait, hogy a ***„gettók kiüritésével egyidejüleg zsidó gyüjtőtáborba szállitották az összes zsidó munkaszolgálatos orvosokat és gyógyszerészeket is.”*** Egy nagyon súlyos mondatot is rögzített ez az irat. ***„A zsidó munkaszolgálatos orvosok elszállitása semmiféle közegészségügyi hátránnyal nem járt, mert az illetékes községi és körorvosok közben leszereltek a katonai szolgálatból s igy már amugyis feleslegessé váltak.”*** Ennek ellenére Tolna vármegye alispánja a belügyminisztertől 1944. május 20-i dátummal több munkaszolgálatos orvost kért az értényi közegészségügyi körzetből orvosi munkára:

* a simontornyai dr. Kelemen Miklóst Szálkára
* a gyönki dr. Sommer Andort Ozorára
* az ozorai dr. Sommer Gyulát Mórágyra
* a mórágyi dr. Barta Rezsőt Gyönkre [[2]](#footnote-2)

Vagyis egyáltalán nem váltak fölöslegessé. Mint ahogyan nagyon kellettek volna a harctérre is. *„A keleti fronton a nagyobb harcok idején számos honvéd elvérzett, nem súlyos sebeibe is belehalt. Ugyanakkor a szakképzett, sokszor külföldön tanult, kitűnő orvosok megvetett munkaszolgálatosként követ törtek, árkot ástak, erdőt irtottak, gerendát cipeltek vagy kubikoltak. Ha éppen nem aknát szedtek messze a vonalak előtt.”* [[3]](#footnote-3)

Ugyancsak Váradiné Einhorn Ágnestől hallottam először arról a motoros áramfejlesztőből készült villamosszékről, amit Tamásiból vittek a hőgyészi gettóba, s amivel eldugott értékeik bevallására kényszerítették a foglyokat. A nőket helybeli bábaasszonyok vizsgálták végig, hátha nemi szervükbe rejtették el értékeiket. Más fenyítő eszközzel is éltek. Főleg három paksi csendőr volt hírhedt arról, hogy szadista módon vallattak: véresre verték a gettó lakóit, vagy vizet vezettek a szájukba, hogy célt érjenek. Volt azonban a kirendelt őrzők között egy cecei csendőr, aki mindezeket látva zokogott, s soha nem volt kegyetlen a gettó lakóival. Ugyancsak Váradiné Einhorn Ágnes említette meg Csillag János zászlós nevét, aki a bonyhádi Goldinger Rózsinak udvarolt, és rendesen viselkedett a minden zsidóval. Ugyancsak beszélt egy gyönki Sörös vezetéknevű őrzőjükről, akit a szekszárdi parancsnok (Cziráki?) majdnem keresztül lövetett azért, mert levelezőlapokat juttatott a foglyoknak.

*„…Június 28-án felszólították a gettó lakóit arra, hogy két váltás fehérneműt, 5 napi élelmet és gyógyszereiket csomagolják össze és a névvel ellátott csomagokat a gettó irodájában adják le.”* [[4]](#footnote-4)

A hőgyészi gettót június utolsó napjaiban ürítették ki. Kaposvárra vitték a gettóban már meggyötört és megtört embereket. Ott *„…Július 1-jén délután 14 órakor idegen csendőrök felügyelete mellett…”* [[5]](#footnote-5) kezdődött meg a bevagonírozás. Onnan a július 2-án és július 3-án Kassán át egyenesen Auschwitzba deportálták őket.

1. Sugár György 2000. áprilisban írott leveléből [↑](#footnote-ref-1)
2. TMÖL – Alispáni iratok – Közig. iratok 6853/1944. [↑](#footnote-ref-2)
3. Szita Szabolcs: Együttélés, üldöztetés, holokauszt – Korona Kiadó - Bp. 2001. 161. o. [↑](#footnote-ref-3)
4. Schweitzer József- Szilágyi Mihály: A Tolna megyei zsidók története 1868-1944. –Tolna Megyei Levéltári Füzetek 2. 85.o. [↑](#footnote-ref-4)
5. Schweitzer József- Szilágyi Mihály: A Tolna megyei zsidók története 1868-1944. –Tolna Megyei Levéltári Füzetek 2. 85.o. [↑](#footnote-ref-5)